Lang ure in die kar is onvermydelik deel van die meeste gesinsvakansies. Hier is ’n paar voorstelle as jy vanjaar se reis met ’n kar vol kinders onvergeetlik (vir die regte redes!) wil maak:
Gebruik ’n régte kaart: Dis amper ondenkbaar om vandag nog ’n regte, egte padkaart te gebruik, maar dit kan baie pret wees! Laat jou kinders die roete op ’n kaart volg (hou maar jou GPS op bystand) en julle roete met ’n merkpen aandui.
Luister saam: Jou gehoor kan nêrens heen vlug nie, so gebruik die kans om jou kinders aan jou musieksmaak bloot te stel! Maar vir dié voorreg moet elkeen ’n beurt kry om DJ te speel.
Fokus: Laat jou kinders foto’s neem. Dit moedig hulle aan om hul omgewing waar te neem en op dié dinge te fokus wat hulle interesseer. Koop vir elkeen ’n weggooikamera vir die reis, of laat hulle beurte maak om ’n digitale kamera te gebruik. Jy sal verras wees oor hoe hulle die wêreld sien.